কয়েকদিন আগেই কেন্দ্রীয় মন্ত্রিসভায় বড় রদবদল করেছিলেন প্রধানমন্ত্রী নরেন্দ্র মোদী। অনেকটা সেই পথে হেঁটেই রাজ্য মন্ত্রিসভাতেও আচমকা বদল করলেন মুখ্যমন্ত্রী মমতা বন্দ্যোপাধ্যায়। যদিও, মূলত একজন মন্ত্রীর কাজে অসন্তুষ্ট হয়েই মুখ্যমন্ত্রী এই রদবদল করলেন বলে খবর।
নবান্ন সূত্রের খবর, কৃষিমন্ত্রী পূর্ণেন্দু বসুকে সরিয়ে তাঁর জায়গায় আনা হল আশিস বন্দ্যোপাধ্যায়কে। আশিস বন্দ্যোপাধ্যায় ছিলেন তুলনায় কম গুরুত্বপূর্ণ পরিকল্পনা এবং পরিসংখ্যান দফতরে। পূর্ণেন্দুবাবুকে অপেক্ষাকৃত কম গুরুত্বপূর্ণ কারিগরি শিক্ষা দফতরের দায়িত্ব দেওয়া হয়েছে। পরিকল্পনা এবং পরিসংখ্যান দফতরের দায়িত্ব দেওয়া হয়েছে অসীমা পাত্রকে।

গুরুত্ব কমল পুর্ণেন্দুর। ফাইল চিত্র
এই রদবদলে স্পষ্ট, এতদিন গুরুত্বপূর্ণ দায়িত্বে থাকা পুর্ণেন্দুবাবুর গুরুত্ব মন্ত্রিসভায় অনেকটাই কমল। বলা ভাল, তাঁর পদাবনতি হল।
কৃষি দফতরের আগে শ্রম দফতরের মতো গুরুত্বপূর্ণ দফতরের দায়িত্ব সামলেছেন পুর্ণেন্দুবাবু। এতদিন মমতার মন্ত্রিসভায় তাঁর গুরুত্ব থাকলেও সাম্প্রতিক সময়ে কৃষি দফতরের কাজে মুখ্যমন্ত্রী অসন্তুষ্ট ছিলেন বলেই সূত্রের খবর। গত সোমবার রাজ্য সরকারের দফতরগুলির কাজের অগ্রগতি পর্যালোচনা করতে যে বৈঠক মুখ্যমন্ত্রী ডেকেছিলেন, সেখানেও কৃষি দফতরের কাজ নিয়ে অসন্তোষ প্রকাশ করেছিলেন বলে খবর। তারই জেরে পুর্ণেন্দুবাবু ‘শাস্তি’ পেলেন বলেই মনে করা হচ্ছে।